“พิธา-ปิยบุตร” หยุดขัดแย้ง กอดคอเคลียร์ใจดัน“ก้าวไกล”สู้ศึกเลือกตั้ง
“พิธา-ปิยบุตร” โพสต์ภาพกอดคอเคลียร์ใจ สยบรอยร้าวใน“ก้าวไกล” ลั่นต้องจับมือกันฝ่าศึกเลือกตั้งที่ใกล้จะถึง
“ก้าวไกล”สงบแล้ว “พิธา-ปิยบุตร” กอดคอเคลียร์ใจชื่นมื่น
23 ก.พ. 2566

จากกรณีที่มีการพาดพิงกันบนโซเชียล ระหว่าง นายพิธา ลิ้มเจริญรัตน์ หัวหน้าพรรคก้าวไกล และ นายปิยบุตร แสงกนกกุล เลขาธิการคณะก้าวหน้า ล่าสุด นายพิธาได้ออกมาโพสต์เคลื่นไหวอีกครั้ง โดยระบุว่า ได้คุยกับอาจารย์ปิยบุตรแล้วนะครับ ปรับความเข้าใจกันได้ด้วยดี ในการทำงานการเมืองแน่นอนว่ามีความเห็นที่แตกต่างกัน มีแนวทางการทำงานไม่เหมือนกันเป็นเรื่องปกติ แต่สุดท้ายเราทั้งสองคนยังมีอุดมการณ์ เป้าหมาย และความฝันเดียวกัน ดังนั้น เราจะเดินทางร่วมกันต่อไป
ทั้งนี้ ผมต้องขอโทษพี่น้องประชาชนที่ทำให้เกิดความไม่สบายใจด้วยครับ แต่ผมยืนยันว่าการพูดคุยกันแบบเปิดอกครั้งนี้ ทำให้เราเข้าใจกันมากขึ้น เรียนรู้ร่วมกัน และจะทำให้พรรคเติบโต แข็งแกร่งยิ่งกว่าเดิม
ขณะเดียวกัน นายปิยบุตร ได้โพสต์ว่า ผมได้คุยกับคุณทิมเรียบร้อยแล้วครับ ปรับความเข้าใจกันได้ดี ผมยืนยันว่าในสถานการณ์หัวต่อหัวเลี้ยวทางการเมืองเช่นนี้ จำเป็นต้องมีพรรคก้าวไกล ผมสนับสนุนให้พิธา และผู้บริหารพรรคนำพาพรรคก้าวไกลสู้ต่อไปในสนามการเลือกตั้ง
ผมต้องขอโทษพนักงานพรรค ทีมงานที่ประจำอยู่ทุกจังหวัด เครือข่ายต่างๆ เพื่อน ส.ส. และผู้สมัคร ส.ส. สมาชิกพรรค และผู้สนับสนุนพรรคทุกคน ที่สร้างความกังวลใจและทำให้ทำงานกันอย่างยากลำบาก ขอให้ทุกคนร่วมต่อสู้ด้วยกัน ช่วยกันทำตามความฝันของทุกคนที่ร่วมกันสร้างมาตั้งแต่พรรคอนาคตใหม่จนมาถึงพรรคก้าวไกลครับ